ADAPTACIÓ DE LA NORMATIVA PER ALS TÍTOLS OFICIALS DE MÀSTER I DOCTORAT DE LA UNIVERSITAT D'ALACANT. - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/977)
  + [Valencià](/va/acuerdo/977)






Selector de idioma

Leer

* [Español](/es/acuerdo/977)
* [Valencià](/va/acuerdo/977)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





ADAPTACIÓ DE LA NORMATIVA PER ALS TÍTOLS OFICIALS DE MÀSTER I DOCTORAT DE LA UNIVERSITAT D'ALACANT.[Butlletí Oficial Universitat d'Alacant](/ca/Publicacion)
============================================================================================================================================================

Secretaria General

Butlletí Oficial Universitat d'Alacant





ADAPTACIÓ DE LA NORMATIVA PER ALS TÍTOLS OFICIALS DE MÀSTER I DOCTORAT DE LA UNIVERSITAT D'ALACANT.

Data d'aprovació
:   31/10/2008

Data de publicació
:   06/11/2008

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=977.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/977)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/977)
  + [Compartir acuerdo en 

    X](https://twitter.com/intent/tweet?via=UA_Universidad&text=ADAPTACIÓ DE LA NORMATIVA PER ALS TÍTOLS OFICIALS DE MÀSTER I DOCTORAT DE LA UNIVERSITAT D'ALACANT.&url=https://www.boua.ua.es/va/acuerdo/977)

**Títol:** ADAPTACIÓ DE LA NORMATIVA PER ALS TÍTOLS OFICIALS DE MÀSTER I DOCTORAT DE LA UNIVERSITAT D'ALACANT.

**Secció:** DISPOSICIONS GENERALS

**Òrgan:** Consell de Govern

**Data d'aprovació:** divendres, 31 d'octubre de 2008

ADAPTACIÓ DE LA NORMATIVA PER ALS TÍTOLS OFICIALS DE MÀSTER I DOCTORAT DE LA UNIVERSITAT D’ALACANT  
    
    
 PREÀMBUL  
    
 La integració en l’Espai Europeu d’Educació Superior suposa un intens desplegament normatiu i un profund canvi en la universitat espanyola que ha de conduir a la consecució de títols universitaris fàcilment homologables més enllà de les nostres fronteres.  
    
 La promulgació dels reials decrets 55/2005 i 56/2005, pels quals es regulaven els estudis de grau i postgrau (màster i doctorat) va introduir canvis substancials en el model d’estudis universitaris, plasmats en la implantació dels primers estudis oficials de màster en el curs 2006/2007 i en l’aprovació d’una normativa específica per als títols oficials de màster i doctorat de la Universitat d’Alacant (BOUA de 24 de juliol de 2007).   
    
 Aquest procés de canvi ha vingut a culminar amb la promulgació del Reial Decret 1393/2007, de 29 d’octubre, pel qual s’estableix l’ordenació dels ensenyaments universitaris oficials, que deroga els dos anteriors i que, d’acord amb els compromisos adquirits pel Govern espanyol en la declaració de Bolonya, fixa l’any 2010 el límit temporal en què les universitats han d’haver adaptat els seus ensenyaments a la nova estructura  
    
 En aquest sentit, correspon a les universitats la responsabilitat de dotar-se d’un marc normatiu adequat en el qual es desenvolupen els procediments que garantisquen que l’oferta de títols oficials responga a criteris de qualitat i a una adequada planificació establida basant-se en els requeriments científics i professionals de la societat.  
    
 Així, doncs, la present normativa per als estudis de màster i doctorat de la Universitat d’Alacant té com a objecte definir i organitzar els esmentats estudis, segons estableix l’article 116.1 de l’Estatut de la Universitat d’Alacant (EUA) i tenint en compte la disposició addicional vuitena, paràgraf segon, de la LO 4/2007, de 12 d’abril, (LOMLOU) per la qual es modifica la LO 6/2001, de 21 de desembre, d’Universitats (LOU).  
    
 CAPÍTOL I. DISPOSICIONS GENERALS  
    
 Article 1. Regulació dels estudis de postgrau  
    
 1. En virtut del que estableix l’Estatut de la Universitat d’Alacant, és competència del Consell de Govern la regulació dels estudis de màster i doctorat, a proposta de la Comissió d’Estudis de Postgrau.  
 2. El Centre d’Estudis de Doctorat i Postgrau (CEDIP) dóna suport administratiu a la Comissió d’Estudis de Postgrau.   
    
    
    
   
 Article 2. Responsabilitat dels estudis de postgrau  
    
 1. Les facultats o escoles són els òrgans responsables de l’organització dels ensenyaments i dels processos acadèmics, administratius i de gestió dels estudis de màster, excepte en els casos a què es refereix l’article 3.2 de la present normativa.  
 2. Són òrgans responsables dels programes de doctorat, en els mateixos termes expressats en l’apartat anterior, els departaments i instituts universitaris d’investigació.   
    
 CAPÍTOL II. ENSENYAMENTS UNIVERSITARIS OFICIALS DE MÀSTER  
    
 Secció 1a. Regulació dels estudis  
    
 Article 3. Definició de màster  
    
 1. El màster constitueix el segon cicle dels nous estudis universitaris. Ofereix una formació d’alt nivell, especialitzada tant en una àrea específica del saber com en àrees interdisciplinàries, a fi de millorar les competències específiques en algun àmbit professional , o bé de promoure la iniciació en tasques investigadores.  
 2. La investigació es considera un àmbit professional, de manera que un màster pot integrar-se en el període de formació del programa de doctorat. En conseqüència, si bé els màsters són responsabilitat de les facultats o escoles, quan un màster constituïsca el període de formació d’un programa de doctorat, l’organització d’aquest podrà correspondre a departaments i instituts universitaris d’investigació. Així mateix, els instituts universitaris d’investigació podran proposar màsters no integrats en un període de formació de doctorat, sempre que compten amb l’informe favorable vinculant de la Junta de Facultat o Escola del centre relacionat amb l’àmbit de coneixement d’aquest màster, i que es farà càrrec de la gestió d’aquest. En aquest cas, es crearà una comissió acadèmica de màster constituïda almenys per tres professors funcionaris doctors que seran nomenats de comú acord pels òrgans de govern de l’Institut Universitari d’Investigació i de la Facultat o Escola. Tots els membres de la Comissió han de ser professors del màster excepte el president, que serà el degà o persona en qui aquest delegue.  
 Són competències de la Comissió:  
 - Elaborar la proposta concreta d’organització del curs acadèmic (grups, horaris, etc.).  
 - Coordinar la docència i les activitats docents.  
 - Admetre els estudiants al màster, segons els requisits d’admissió i els criteris de valoració establits.  
 - Presentar informes d’avaluació.  
 3. Els màsters poden estar organitzats en mòduls, entenent aquests com a unitats de formació constituïdes per una o diverses assignatures relacionades de caràcter obligatori o opcional. Un mòdul podrà pertànyer a distints títols de màster; així mateix, un mòdul podrà integrar-se en el període de formació d’un programa de doctorat.  
 4., L’òrgan responsable d’un màster podrà, mitjançant conveni amb altres universitats nacionals o estrangeres, organitzar ensenyaments conjunts que permeten obtenir un únic títol oficial de màster universitari. A l’efecte de la consideració i aprovació d’aquest per la Universitat d’Alacant, el pla d’estudis haurà d’incloure el corresponent conveni en què s’especifique que el màster haurà de ser impartit per la Universitat d’Alacant almenys en el 20% de la càrrega lectiva obligatòria, o en la càrrega que permet el reconeixement d’una especialitat dins d’aquest. Excepcions a aquesta norma només seran admeses amb la corresponent justificació raonada, presentada a la Comissió d’Estudis de Postgrau, que elevarà a Consell de Govern el corresponent informe raonat favorable o desfavorable.  
    
 Article 4. Descripció del títol de màster universitari  
    
 L’òrgan responsable del desenvolupament d’un màster haurà de definir els aspectes següents:  
 a. Denominació del títol de màster: ha de ser d’acord amb el seu contingut i no ha de conduir a error sobre el significat acadèmic ni a confusió sobre el contingut d’aquest i, si és el cas, efectes professionals. Aquesta denominació serà Màster Universitari en … per la Universitat d’Alacant, sempre d’acord amb la legislació vigent.  
 b. Tipus d’ensenyament que es tracta: presencial, no presencial o mixt.  
 c. Nombre de places oferides: ha de garantir la viabilitat del màster i serà establit anualment pel Consell de Govern a proposta de la Comissió d’Estudis de Postgrau.  
 d. Nombre mínim de crèdits ECTS (RD 1125/2003) de matrícula per estudiant i, si és el cas, normes de permanència en el màster, que reflectisquen les aprovades pel Consell Social, a proposta del Consell de Govern.  
 e. Període lectiu: s’ajustarà al calendari acadèmic de la Universitat d’Alacant, aprovat anualment pel Consell de Govern.  
 f. Informació necessària per a l’expedició del suplement europeu al títol d’acord amb la legislació vigent.  
 g. Qualsevol altre aspecte regulat per la Comissió d’Estudis de Postgrau.  
    
 Article 5. Estructura del títol de màster universitari  
    
 1. Els títols de màster universitari hauran de tenir un contingut entre 60 i 120 crèdits ECTS, que comprendran tota la formació teòrica i pràctica que l’estudiant haja de rebre: matèries obligatòries, matèries optatives, seminaris, pràctiques externes, treballs dirigits, treball de fi de màster, activitats d’avaluació i d’altres que resulten necessàries segons les característiques pròpies de cada títol. En el cas que el període de formació d’un programa de doctorat estiga constituït per un màster, aquest no podrà superar una càrrega lectiva de 60 crèdits.  
 2. Cada màster haurà de contenir matèries obligatòries que tinguen una extensió mínima del 25% dels crèdits ECTS totals.  
 3. L’oferta de matèries optatives no haurà de superar el doble dels crèdits optatius del màster.   
 4. Un màster podrà incloure pràctiques externes obligatòries o optatives; aquestes tindran una extensió màxima del 50% dels crèdits ECTS totals. En el cas dels màsters que constituïsquen el període de formació d’un programa de doctorat, les pràctiques externes, en cas estar-hi incloses, no hauran de superar el 10% dels crèdits ECTS totals.  
 5. Obligatòriament, l’alumnat haurà de realitzar un treball o projecte de fi de màster, l’extensió mínima del qual serà el 10% dels crèdits ECTS totals i màxima de 25%. S’avaluarà una vegada concloses i superades la resta de les avaluacions previstes. El treball de fi de màster haurà d’estar orientat a l’avaluació de les competències generals associades a la titulació.  
    
 Article 6. Procediment per a l’aprovació i modificació dels màsters  
    
 1. La proposta d’aprovació o de modificació d’un màster correspon als òrgans responsables de les facultats o escoles, excepte en el cas de màsters que constituïsquen el període de formació d’un programa de doctorat en què l’esmentada proposta podrà correspondre també als departaments o instituts universitaris d’investigació.  
 2. Abans d’iniciar el procés d’elaboració dels plans d’estudis, els òrgans proponents hauran de remetre al vicerectorat amb competències en matèria d’estudis la relació de projectes de títols que decidisca proposar.  
 En la proposta de cada projecte de títol s’haurà d’incloure una breu descripció dels objectius, justificació, continguts i perfil professional, així com la relació de departaments de la Universitat d’Alacant que, inicialment, el centre considere adequats per a impartir els ensenyaments d’aquest títol; haurà d’incorporar també la conformitat d’aquests departaments.  
 Aquestes propostes s’enviaran d’acord amb el model normalitzat recollit en l’annex I  
 3. Als efectes de l’apartat anterior, l’equip de govern de la Universitat també tindrà la possibilitat de realitzar propostes de projectes de títols.  
 4. La conveniència de les diferents propostes de projectes de títols serà analitzada per la Comissió d’Estudis de Postgrau, la qual, una vegada oïts els proponents, decidirà les propostes de projectes de títols que passen a exposició pública. El període d’exposició pública serà de 15 dies.  
 5. Els centres o, si és el cas, departaments i instituts universitaris les propostes de projectes de títols dels quals no reben cap al·legació en el període d’exposició pública, podran iniciar el procés d’elaboració del pla d’estudis. Aquelles propostes de projectes de títols que reben al·legacions seran analitzades i debatudes pel CEP.  
 6. Els projectes de títols que aconseguisquen un informe favorable en el CEP seran traslladats als òrgans proponents, perquè aquests inicien el procés d’elaboració del pla d’estudis, procés en què s’hauran de tenir en compte les al·legacions i recomanacions que hagen sigut estimades pel CEP.  
 7. Superat el tràmit anterior, l’òrgan proponent procedirà a l’elaboració del pla d’estudis. L’aprovació de la proposta requerirà una majoria qualificada de, almenys, 2/3 entre assistents i vots delegats a la Junta de Centre o, si és el cas, el Consell de Departament o Institut Universitari.  
 8. L’òrgan proponent comunicarà la proposta definitiva de títol de màster al vicerectorat amb competències en matèria d’estudis. Aquest vicerectorat, després d’analitzar la viabilitat del projecte de títol de màster, i amb l’autorització de l’equip de govern, el remetrà els membres del CEP per a la seua anàlisi i debat; aquesta reunió no podrà tenir lloc abans de quinze dies des de la data de remissió.  
 9. Les possibles esmenes als projectes de plans d’estudis hauran de presentar-se per escrit amb una antelació mínima de 48 hores abans del començament del CEP.  
 10. La proposta de pla d’estudis se sotmetrà a informe del CEP, després del qual l’equip de govern podrà remetre el projecte de títol de màster al Consell de Govern i, si és el cas, al Consell Social.  
 11. Finalment, i d’acord amb l’article 3.3 del RD 1393/2007, “aquests plans d’estudis hauran de ser verificats pel Consell d’Universitats i autoritzats en la implantació per la corresponent comunitat autònoma, d’acord amb el que estableix l’article 35.2 de la Llei Orgànica 6/2001, modificada per la Llei 4/2007, d’Universitats”.  
 12. Una vegada verificats i autoritzats els plans d’estudis, aquests s’inscriuran en el Registre d’Universitats, Centres i Títols (RUCT).  
   
 13. Els màsters organitzats de manera conjunta amb altres universitats hauran de disposar del conveni oportú entre les universitats participants, en el qual s’establiran els protocols d’actuació de les universitats i la compatibilitat entre les seues normatives.  
 14. En les propostes de màster es garantirà que el professorat que haja d’impartir la docència tinga una trajectòria docent o investigadora contrastada en aquest àmbit.  
 15. No podran aprovar-se dos o més títols de màster els objectius i continguts dels quals coincidisquen substancialment.  
 16. Des de la implantació, la vigència dels màsters serà almenys de dues edicions.  
 17. Les propostes de modificació hauran de seguir els tràmits establits en els paràgrafs anteriors i el que estipula la legislació vigent.  
 18. Els plans d’estudi i les seues modificacions, una vegada aprovats, es publicaran en els diaris oficials corresponents.  
    
 Article 7. Professorat dels màsters  
    
 1. Les propostes de màster han de ser acompanyades per una relació dels professors o, si escau, departaments que s’encarregaran d’impartir la docència, que especifique el nombre d’hores corresponents. A aquesta relació s’haurà d’adjuntar la conformitat dels professors i departaments als quals estiguen adscrits.  
 2. El professorat responsable de les assignatures dels màsters estarà compost per professors doctors de la Universitat d’Alacant i també d’altres universitats.   
 3. La Universitat, a proposta de l’òrgan responsable del desenvolupament del màster, podrà autoritzar la col·laboració de professionals o investigadors que no siguen professors universitaris i no tinguen el títol de doctor, sota la supervisió d’un o diversos dels professors doctors del màster. També es podran establir acords de col·laboració amb altres institucions o organismes públics i privats, com també amb empreses i indústries.  
 4. En els màsters els professors doctors hauran d’impartir almenys el 50% dels crèdits ECTS totals. El 100% dels crèdits ECTS totals de màster que formen part del període de formació d’un doctorat haurà de ser impartit per professors doctors.   
 5. En tots els màsters almenys el 50% dels crèdits serà impartit per professorat que forme part de la Universitat d’Alacant.  
 6. En el cas de màsters organitzats conjuntament amb altres universitats, la participació del professorat de la Universitat d’Alacant en aquest haurà de ser, almenys, equivalent al 80% de la docència que corresponga impartir a la Universitat d’Alacant. Només en casos d’interès estratègic de la Universitat, i amb l’informe previ favorable de la Comissió d’Estudis de Postgrau, podrà autoritzar-se una reducció de la càrrega docent.  
 7. La dedicació docent del professorat de la Universitat d’Alacant al desenvolupament dels màsters tindrà el mateix reconeixement acadèmic que el que s’atorga als actuals ensenyaments oficials de grau a l’efecte del currículum personal.  
 8. Anualment l’òrgan responsable del màster haurà de presentar a la Comissió d’Estudis de Postgrau un pla docent que indique els professors responsables, professors convidats i la seua categoria acadèmica, com també qualsevol tipus de modificació que es produïsca en el curs acadèmic.  
    
 Article 8. Seguiment i avaluació de la qualitat dels màsters   
    
 1. Els màsters hauran de ser sotmesos a processos d’avaluació externa o interna per part de la Universitat. La Comissió d’Estudis de Postgrau proposarà al Consell de Govern una normativa general, que inclourà els mecanismes, terminis i indicadors per a l’avaluació de la qualitat dels màsters.  
 2. Cadascun dels òrgans responsables de màster garantirà la supervisió del funcionament general dels ensenyaments i el compliment de les tasques docents del professorat, i també establirà, d’acord amb la seua normativa interna, els procediments per al seguiment de la qualitat de la docència dels estudis.  
 3. Addicionalment, l’òrgan responsable de cada màster elaborarà una memòria anual que arreplegue, almenys, un conjunt mínim d’indicadors que establirà la Comissió d’Estudis de Postgrau.  
 4. Anualment, el CEDIP presentarà una memòria dels màsters a la Comissió d’Estudis de Postgrau.  
 5. La Universitat d’Alacant promourà l’obtenció de menció de qualitat i donarà suport, decididament, a aquells que obtinguen aquesta menció.  
    
 Article 9. Supressió d’un màster   
    
 1. L’expedient de supressió d’un màster serà tramitat a través del vicerectorat amb competències en matèria d’estudis o doctorat i podrà iniciar-se:  
           a) Per acord adoptat per l’òrgan de govern responsable del doctorat.  
           b) A proposta de la Comissió d’Estudis de Postgrau.  
 2. Són causes que fonamenten l’inici d’un expedient de supressió d’un programa de doctorat.  
           a) Que el títol oficial de màster no supere el procés d’acreditació previst en l’article 27 del RD 1393/2007  
           b) L’incompliment d’algun dels requisits exigits en els articles 4 i 7 d’aquesta normativa durant un període de dos anys consecutius.  
           c) L’informe negatiu de l’avaluació de qualitat a què fa referència l’article anterior durant un període de dos anys consecutius.  
 2. Iniciat l’expedient de supressió, la comissió d’estudis de postgrau donarà audiència al degà/director de l’òrgan responsable del màster (o persona en qui delegue) i elevarà, si escau, la proposta, amb la corresponent memòria justificativa, al Consell de Govern de la Universitat. Aquest òrgan emetrà un informe i, en cas de considerar pertinent la supressió, remetrà tota la documentació al Consell Social perquè, si escau, continue els tràmits previstos legalment.  
 3. En el cas dels màsters organitzats conjuntament per diverses universitats, la proposta de supressió del màster podrà dur-se a terme mitjançant la denúncia del conveni per alguna de les parts signants, que serà estudiada per la Comissió d’Estudis de Postgrau atenent a criteris anàlegs als establits en l’apartat 2 d’aquest article i, si escau, remesa al Consell de Govern per a tramitar-la.  
    
 Article 10. Admissió als estudis de màster   
    
 1. Podran accedir als ensenyaments oficials de màster:  
 a) Els qui estiguen en possessió d’un títol universitari oficial espanyol de grau, o de llicenciat, enginyer, arquitecte, diplomat, enginyer tècnic o arquitecte tècnic obtingut d’acord amb plans d’estudis anteriors a l’entrada en vigor del RD 1393/2007.  
  b) Els qui estiguen en possessió d’un títol universitari oficial expedit per una institució d’educació superior de l’Espai Europeu d’Educació Superior, sempre que faculte en el país expedidor del títol per a l’accés a ensenyaments de màster.  
 c) Els qui estiguen en possessió d’un títol universitari no homologat obtingut en universitat o centre d’ensenyament superior de països aliens a l’Espai Europeu d’Educació Superior, sense necessitat de l’homologació prèvia dels seus títols. A aquests efectes, la Comissió d’Estudis de Postgrau aprovarà el procediment que garantisca la comprovació que aquests títols acrediten un nivell de formació equivalent als corresponents títols universitaris oficials espanyols i que faculten en el país expedidor del títol per a l’accés als ensenyaments de màster. L’accés per aquesta via no implicarà, en cap cas, l’homologació del títol previ que estiga en possessió l’interessat, ni el seu reconeixement a altres efectes que el de cursar els ensenyaments de màster.  
 2. Els estudiants podran cursar qualsevol màster relacionat científicament o no amb el seu currículum universitari amb l’admissió prèvia efectuada pel centre responsable, a proposta de la comissió acadèmica del màster corresponent, d’acord amb els requisits d’admissió específics i criteris de valoració de mèrits establits en el màster.  
 3 . Els estudiants que hagen cursat estudis de doctorat, en el marc de la legislació anterior al RD 1393/2007, per a accedir al màster i obtenir el títol oficial de màster universitari podran sol·licitar a l’òrgan responsable del màster la convalidació dels crèdits corresponents als cursos i treballs d’investigació duts a terme.  
 4. El calendari de preinscripció i matrícula seran fixats pel Consell de Govern a proposta de la Comissió d’Estudis de Postgrau.   
    
 Article 11. Gestió administrativa dels programes i adscripció d’estudiants   
    
 1. La matrícula, elaboració d’actes i altres actes de gestió acadèmica i administrativa, correspondran a les facultats o escoles, que seguiran, en tot el que siga possible, els mateixos procediments que els títols oficials de grau.   
 2. Els estudiants quedaran adscrits al centre en el qual cursen els seus estudis de màster i tindran els mateixos drets i deures que la resta d’estudiants de titulacions oficials, d’acord amb el que estableixen l’Estatut de la Universitat d’Alacant i els reglaments interns dels diferents centres.   
 3. L’òrgan responsable del màster coordinarà i supervisarà les activitats acadèmiques, incloent-hi els programes de mobilitat i pràctiques en empreses.   
    
 Secció 2a. Reconeixement i transferència de crèdits  
    
 Article 12. Reconeixement i transferència  
    
 1. Als efectes previstos en aquesta normativa, s’entén per reconeixement l’acceptació per la Universitat d’Alacant dels crèdits que, havent sigut obtinguts en uns ensenyaments oficials, en la mateixa universitat o en una altra universitat, són computats a l’efecte de l’obtenció d’un títol oficial.   
2. Entre estudis oficials de postgrau (expedits a Espanya o a l’estranger) poden obtenir reconeixement les matèries del programa amb continguts i crèdits equivalents. A l’efecte del còmput del nombre mínim de crèdits necessaris per a obtenir el títol oficial de Màster Universitari, les matèries reconegudes tindran la consideració de cursades.  
3. Les matèries i les activitats formatives reconegudes tindran l’equivalència en punts corresponent a la qualificació obtinguda en la seua procedència.  
4. En el cas de sol·licitar el reconeixement d’una assignatura per mitjà de diverses assignatures cursades, la qualificació s’obtindrà de la mitjana ponderada dels crèdits de les assignatures.  
5. En cas de sol·licitar-se el reconeixement de crèdits cursats a l’estranger, la qualificació es fixarà a proposta de la comissió acadèmica del màster, que l’elevarà per a la necessària aprovació a la Comissió d’Estudis de Postgrau quan es tracte d’un màster que constituïsca el període de formació d’un programa de doctorat.  
6. El treball o projecte de fi de màster no admet convalidació.  
7. La transferència de crèdits implica que, en els documents acadèmics oficials acreditatius dels ensenyaments seguits per cada estudiant en la Universitat d’Alacant, s’inclouran la totalitat dels crèdits obtinguts en ensenyaments oficials cursats anteriorment, en la mateixa universitat o en una altra universitat, que no hagen permès l’obtenció d’un títol oficial.  
8. Tots els crèdits obtinguts per l’estudiant en ensenyaments oficials cursats en qualsevol universitat, els transferits, els reconeguts i els superats per a l’obtenció del corresponent títol, seran inclosos en el seu expedient acadèmic i reflectits en el Suplement Europeu al Títol, regulat en el RD 1044/2003 d’1 d’agost, pel qual s’estableix el procediment per a l’expedició per les universitats del Suplement Europeu al Títol.  
    
 Secció 3a. Homologació de títols i estudis estrangers  
    
 Article 13. Homologació de títols i estudis   
    
 1. En virtut del RD 285/2004 i del RD 309/2005, que regulen l’homologació de títols i estudis estrangers d’educació superior, la Universitat d’Alacant desenvoluparà el procediment per a l’homologació dels esmentats títols i estudis.  
 2. El rector resoldrà el que escaiga, amb l’ informe previ de la Comissió d’Estudis de Postgrau.  
    
 CAPÍTOL III. ENSENYAMENTS DE DOCTORAT  
    
 Article 14. Definició de doctorat   
    
 El doctorat té com a finalitat la formació avançada del doctorand en les tècniques d’investigació, el resultat de les quals serà l’elaboració i presentació de la corresponent tesi doctoral, que consistirà en un treball original d’investigació.  
    
 Article 15. Descripció del títol de doctor  
    
 1. La denominació dels títols de doctor serà: doctor o doctora per la Universitat d’Alacant.  
 2. D’acord amb el que estableix la normativa sobre expedició de títols, s’inclourà informació que especifique la disciplina en la qual s’ha elaborat la tesi doctoral.  
    
 Secció 1a. Regulació dels programes de doctorat  
    
 Article 16. Programa de doctorat  
    
 El doctorat s’articula en dos apartats: un període de formació, l’objectiu del qual és formar l’alumne en l’àmbit professional de la investigació; i un període d’investigació que consisteix en l’elaboració i defensa de la corresponent tesi doctoral. Al conjunt organitzat de totes les activitats formatives i d’investigació que permeten l’obtenció del títol es denomina programa de doctorat.  
    
    
   
 Article 17. Descripció del Programa de Doctorat  
    
 L’òrgan responsable de desenvolupar un programa de doctorat haurà de definir els aspectes següents:  
 a.      Denominació del programa de doctorat: ha de ser d'acord amb el seu contingut i amb la normativa aplicable; i no ha de conduir a cap error sobre el seu significat acadèmic ni a confusió sobre el contingut.  
 b.     Període de formació de 60 crèdits ECTS. El període de formació d'un doctorat pot estar constituït per qualsevol de les dues modalitats següents:  
 1.          Un màster del mateix doctorat.   
 2.          Mòduls d'un màster o de més d’un de la Universitat d'Alacant. Aquesta modalitat haurà d'incloure un treball o projecte final de màster pertanyent a un màster o proposar un treball d'investigació propi d’entre 6 i 15 crèdits.   
 3.          Activitats formatives de postgrau no incloses en màsters universitaris. En tot cas, aquesta modalitat requerirà l'acord de la Comissió d'Estudis de Postgrau, que en valorarà l’interès estratègic per a la Universitat d'Alacant, o els motius científics que aconsellen formar doctors en un àmbit determinat. L'acord de la Comissió d'Estudis de Postgrau es traslladarà al Consell de Govern, l'informe del qual es remetrà al Consell Social perquè sol·licite el preceptiu informe favorable de l'agència avaluadora, segons disposa l’article 19.2.b) del RD 1393/2007.  
 c.     Període d'investigació: línies d'investigació coherents amb els continguts del període de formació. Com que es tracta d'un període d'investigació organitzat, poden desenvolupar-se seminaris formatius.  
    
 Article 18. Organització   
    
 1. Els programes de doctorat seran proposats pels departaments o instituts universitaris d'investigació de la Universitat d'Alacant i es poden unir diversos departaments o instituts per a proposar un doctorat conjunt. En aquest últim cas, els departaments o instituts proponents podran delegar la gestió del doctorat en una facultat o escola que podrà associar-lo a un màster.  
 2. Els estudis que permeten obtenir el grau de doctor es faran sota la supervisió i responsabilitat acadèmica dels departaments o instituts. En el cas de programes de doctorat conjunts es nomenarà, entre tots els departaments o instituts que signen la proposta i únicament a efectes administratius, un departament o institut coordinador.  
 3. Correspon als departaments o instituts universitaris d'investigació de la Universitat d'Alacant elaborar les propostes de programa de doctorat i elevar-la a la Comissió d'Estudis de Postgrau de la Universitat a l'efecte del seu informe.   
 4. Els programes de doctorat hauran de comptar amb l'informe favorable del consell o consells de departament o institut organitzadors.  
 5. En el cas de programes de doctorat proposats per un institut universitari d'investigació s'haurà d’establir un termini per a emetre informe, per part del consell o els consells de departament implicats, d'acord amb l'article 23.b de l'Estatut de la Universitat d'Alacant. Els informes negatius hauran de ser motivats.  
 6. En cas que no s’emeta l'informe en el termini concedit, i sense perjudici de la responsabilitat en què incórrega el responsable de la demora, es podran seguir les actuacions.  
    
   
 Article 19. Procediment per a l'aprovació i modificació dels programes de doctorat  
    
 1.Les propostes seran presentades per l'òrgan responsable en el lloc i en el termini que establisca la Comissió d'Estudis de Postgrau.  
 2. La Comissió d'Estudis de Postgrau analitzarà la sol·licitud i la seua adequació a l'estratègia general de la Universitat en matèria de postgrau, i decidirà sobre la viabilitat, la conveniència o l’oportunitat de les iniciatives presentades. Per a això, la comissió podrà sol·licitar els informes que considere oportuns. Les iniciatives que reben un informe favorable seran elevades al Consell de Govern.  
 3. Serà condició imprescindible perquè un programa de doctorat siga aprovat que es dispose dels recursos materials i humans necessaris per a implantar-lo.  
 4. En el cas que alguna iniciativa no obtinga l'informe favorable de la Comissió d'Estudis de Postgrau, es traslladarà un informe motivat amb les causes de la denegació del vistiplau a l'òrgan responsable que l’haja presentat, el qual disposarà d'un període de 15 dies per a efectuar al·legacions. A la vista de les al·legacions, la Comissió d'Estudis de Postgrau emetrà informe definitiu que elevarà al Consell de Govern.  
 5.Una vegada que les propostes hagen rebut l’informe del Consell de Govern, es remetran al Consell Social a fi que emeta l'informe preceptiu.  
 6. Els programes de doctorat organitzats de forma conjunta hauran de comptar amb l'oportú conveni entre les universitats participants.  
 7. En les propostes de programes de doctorat es garantirà que el professorat tinga una trajectòria docent o investigadora contrastada en aquest àmbit.  
 8. No podran aprovar-se dos o més programes de doctorat amb objectius i continguts que coincidisquen substancialment.  
 9. La vigència dels programes de doctorat serà de quatre cursos acadèmics com a mínim.  
 10. La Comissió d'Estudis Postgrau haurà d'aprovar, a proposta del vicerectorat amb competències en matèria d'estudis o doctorat, un protocol que especifique els procediments concrets i terminis corresponents als processos de presentació, exposició pública i aprovació de propostes.  
    
 Article 20. Professorat   
    
 1. El període de formació dels programes de doctorat serà impartit per professorat universitari amb el grau de doctor.  
 2. Les línies d'investigació, tutela acadèmica i direcció de tesi del període d'investigació seran a càrrec d'un doctor amb experiència investigadora acreditada, segons disposen els articles 21.3 i 23 del RD 1393/2007. A aquests efectes s'entén per experiència investigadora acreditada:  
           a) L’obtenció d'un sexenni d'investigació.  
           b) L’acreditació per alguna agència oficial d'avaluació de la qualitat, a decisió de la Comissió d'Estudis de Postgrau.   
 d) Quan es tracte de personal aliè al sistema universitari espanyol, la seua acreditació l’ha d’aprovar la Comissió d'Estudis de Postgrau amb les condicions següents:   
 d.1 Si es tracta de professors o investigadors estrangers, hauran d’acreditar haver dirigit tres tesi els últims sis anys, o haver publicat cinc articles indexats els últims sis anys, o comptar amb informe favorable d'alguna agència oficial d'avaluació de la qualitat a proposta de la Comissió d'Estudis de Postgrau.   
 d.2 Si no es tracta de professors i investigadors estrangers, es considerarà, entre altres coses, la participació en projectes d'I+D+i, la direcció de tesis doctorals i la trajectòria professional.  
    
 Article 21. Seguiment i avaluació de la qualitat dels programes de doctorat   
    
 1. Els programes de doctorat hauran de ser sotmesos a processos d'avaluació externa o interna per part de la Universitat. La Comissió d'Estudis de Postgrau proposarà al Consell de Govern una normativa general, que inclourà els mecanismes, terminis i indicadors per a avaluar la qualitat dels doctorats.   
 2.Cadascun dels òrgans responsables del programa de doctorat en garantirà la supervisió del funcionament general, i també establiran els procediments per al seguir-ne la qualitat d'acord amb la seua normativa interna.  
 3. Addicionalment, l'òrgan responsable de cada programa de doctorat elaborarà una memòria anual que reculla, almenys, un conjunt mínim d'indicadors que establirà la Comissió d'Estudis de Postgrau.  
 4. Anualment, el CEDIP presentarà una memòria dels programes de doctorat a la Comissió d'Estudis de Postgrau.  
 5. La Universitat d'Alacant promourà l'obtenció de menció de qualitat i donarà decididament suport als que obtinguen aquesta menció. Així mateix, donarà suport al doctorat europeu.  
    
 Article 22. Supressió d'un programa de doctorat   
    
 1. L'expedient de supressió d'un programa de doctorat serà tramitat a través del vicerectorat amb competències en matèria de doctorat i podrà iniciar-se:  
           a) Per acord adoptat per l'òrgan de govern responsable del doctorat.  
           b) A proposta de la Comissió d'Estudis de Postgrau.  
 2. Són causes que fonamenten l'inici d'un expedient de supressió d'un programa de doctorat:  
           a) Que el títol oficial de màster que constitueix el seu període de formació no supere el procés d'acreditació previst en l'article 27 del RD 1393/2007.  
           b) L'incompliment d'algun dels requisits exigits en els articles 18 i 21 d’aquesta normativa durant un període de dos anys consecutius.  
           c) L'informe negatiu de l'avaluació de qualitat a què fa referència l'article anterior durant un període de dos anys consecutius.  
 3. Una vegada iniciat l'expedient de supressió, la comissió d'estudis de postgrau escoltarà el director de l'òrgan responsable del programa de doctorat (o persona en qui delegue) perquè puga presentar al·legacions i, si escau, elevarà la proposta, amb la corresponent memòria justificativa, al Consell de Govern de la Universitat. Aquest òrgan emetrà un informe i, en cas de considerar pertinent la supressió, remetrà tota la documentació al Consell Social perquè, si escau, continue els tràmits previstos legalment.  
 4. Per als programes de doctorat organitzats de forma conjunta, la proposta de supressió d'aquest podrà fer-se mitjançant la denúncia del conveni per alguna de les parts signants, que serà estudiada per la Comissió d'Estudis de Postgrau atenent a criteris anàlegs als que estableix l'apartat segon d’aquest article i, si escau, remesa al Consell de Govern perquè la tramite.  
    
    
    
   
 Secció 2a. Període de formació  
    
 Article 23. Accés al període de formació   
    
 1. Per a accedir al Programa de Doctorat en el seu període de formació serà necessari reunir les mateixes condicions que per a l'accés als ensenyaments oficials de màster, regulades en l'article 10 d'aquesta normativa.  
 2. El calendari de preinscripció i matrícula seran fixats pel Consell de Govern a proposta de la Comissió d'Estudis de Postgrau.  
 3. Quan el període de formació estiga constituït per mòduls pertanyents a un màster o a més d’un de la Universitat d'Alacant, l'òrgan responsable del programa de doctorat establirà els criteris d'admissió dels alumnes, que hauran de correspondre's amb els establits en el màster o els màsters dels quals se seleccionen els mòduls. Addicionalment s’haurà de comptar amb el compromís de l'òrgan o òrgans responsables dels màsters implicats per a l'admissió dels alumnes del doctorat en els mòduls esmentats.  
 4. Una volta superat el període de formació, l'alumne podrà accedir al període d'investigació.  
    
 Article 24. Assignació de tutor   
    
 1. Els doctorands tindran assignat un tutor, necessàriament doctor, que es responsabilitzarà d'orientar els seus estudis i treballs d'investigació. A aquests efectes, és necessari que el tutor reunisca alguna de les condicions que defineix l'article 20.2 d’aquesta normativa   
    
 Secció 3. Període d’investigació  
    
 Article 25. Accés al període d’investigació  
    
 Podrà accedir al període d'investigació d'un programa de doctorat:  
           a) Qui estiga en possessió d'un títol oficial de màster universitari.  
           b) Qui acredite la superació de 60 crèdits inclosos en un màster universitari o més d’un, d'acord amb l'oferta de la Universitat d'Alacant.  
           c) Qui acredite haver superat 60 crèdits de nivell de postgrau integrats per activitats formatives no incloses en màsters universitaris, d'acord amb el que estableix l'article 18.b.3 d'aquesta normativa.  
           d) Qui estiga en possessió d'un títol de graduat o graduada amb una duració que, d’acord amb les normes de dret comunitari, siga de 300 crèdits com a mínim.  
           e) Qui estiga en possessió d'un títol oficial equivalent al de màster expedit per una institució d'educació superior de l'Espai Europeu d'Educació Superior.  
           f) Qui estiga en possessió d’un títol no homologat equivalent al de màster, obtingut d’acord amb un sistema educatiu aliè a l'Espai Europeu d'Educació Superior, sense necessitat de la seua homologació. A aquests efectes, la Comissió d'Estudis de Postgrau aprovarà el procediment que garantisca la comprovació que el títol acredita un nivell de formació equivalent als corresponents estudis espanyols de Màster Universitari i que faculta en el país expedidor del títol per a l'accés a estudis de doctorat.  
    
   
 Article 26. Tutela acadèmica  
    
 1. Des que el doctorand haja superat tots els crèdits del període de formació i haja sigut acceptat en una línia d’investigació amb el corresponent projecte de tesi, fins que en faça el dipòsit, haurà de formalitzar cada any acadèmic la matrícula de tutela acadèmica de tesi, d’acord amb el procediment que establisca la comissió d’estudis de postgrau.   
 2. La matrícula de tutela acadèmica formalitza la relació entre el director de la tesi i el doctorand; d’aquesta matrícula, se’n deriven els drets i els deures per a les dues parts. Per part del director es reconeix el deure de dirigir l’elaboració de la tesi definida en el projecte de tesi. Per part del doctorand, s’obté el dret a ser dirigit anualment per a la realització del seu treball, i ser considerat alumne de tercer cicle, adscrit al departament o l’institut en què fa la tesi doctoral, a efectes electius i participatius en unitats orgàniques de la universitat.   
    
 Article 27. Contingut i presentació de la tesi doctoral   
    
 1. Els qui aspiren a l’obtenció del títol de Doctor, haurien de defensar i obtenir l’aprovació de la tesi doctoral corresponent.  
 2. La tesi doctoral consistirà en un treball original d’investigació sobre una matèria relacionada amb una línia d’investigació del programa de doctorat fet pel doctorand.  
 3. La comissió d’estudis de postgrau establirà el procediment de presentació i dipòsit de la tesi doctoral.  
    
 Article 28. Direcció de la tesi doctoral   
    
 1. Per a l’elaboració de la tesi doctoral, el departament o l’institut d’investigació responsable del programa de Doctorat assignarà al doctorand un director de tesi. Així mateix, podran ser codirigides per diversos doctors. En tots dos casos, aquests han de tenir alguna de les condicions fixades per l’art. 20.2 d’aquesta normativa.  
 2. El director de tesi haurà de tenir vinculació permanent o temporal amb el programa de doctorat. En cas de no acomplir-se aquesta condició, la proposta, degudament raonada, ha de tenir l’autorització de la Comissió d’Estudis de Postgrau.  
    
 Article 29. Tribunal de lectura i defensa de la tesi doctoral   
    
 1. Admesa a tràmit la tesi doctoral, el tribunal encarregat de jutjar-la serà designat per la comissió d’estudis de postgrau, segons el que disposa la normativa vigent.  
 2. La proposta del departament o de l’institut d’investigació estarà acompanyada d’un informe raonat sobre la idoneïtat de tots i cadascun dels membres proposats per a constituir el tribunal.  
3. Els tribunals estaran formats per cinc membres titulars i dos suplents, i caldrà que es respecten els requisits següents en la composició d’aquest:  
 a. Tots els membres hauran d’estar en possessió del títol de doctor, podran ser espanyols o estrangers i haurien de complir, en tots els casos, amb algun dels requisits expressats en l’art. 21.2 d’aquesta normativa.  
 b. Mai podrà haver-hi més de dos membres de la Universitat responsable de l’expedició del títol.  
 c. En cap cas podran formar part del tribunal el director de la tesi ni el tutor, excepte els casos de tesis doctorals presentades en el marc d’acords bilaterals de cotutela amb universitats estrangeres que així ho tinguen previst.  
 d. Podran formar part dels tribunals els professors doctors que reunisquen els requisits abans indicats encara que es trobaren en qualsevol de les modalitats de la situació d’excedència i jubilació.  
 e. El president i el secretari del tribunal seran nomenats a proposta del departament o l’institut corresponent.  
4. Una vegada triats els membres del tribunal, la comissió d’estudis de postgrau s’encarregarà de comunicar-los la designació.  
5. L’acte de la defensa de la tesi doctoral .tindrà lloc en sessió pública i consistirà en l’exposició i la defensa per part del doctorand del treball d’investigació elaborat davant dels membres del tribunal. Qualsevol dels doctors presents en l’acte públic podrà formular qüestions en el moment i la forma que assenyale el president del tribunal.  
    
 Secció 4a. Transferència i reconeixement de crèdits  
    
 Article 30. Transferència i reconeixement de crèdits  
    
 La transferència i el reconeixement de crèdits en el període de formació es regirà pel que estableix el capítol II, Secció 2a, d’aquesta norma, si bé en tots els casos la comissió d’estudis de postgrau serà l’organisme competent tant per a la convalidació com per al reconeixement de formació prèvia.  
    
 Secció 5a. Homologació de títols i estudis estrangers  
    
 Article 31. Homologació de títols  
    
 1. D’acord amb el RD 285/2004 i el RD 309/2005, que regulen l’homologació de títols i estudis estrangers d’educació superior, la Universitat d’Alacant procedirà al desenvolupament del procediment per a l’homologació d’aquests títols i estudis.  
 2. El rector resoldrà el que procedisca, després d’un informe previ de la Comissió d’Estudis de Postgrau.   
    
 Disposició transitòria primera. Estudiants de Doctorat  
 Als estudiants que en la data d’entrada en vigor d’aquesta normativa hagueren iniciat els seus estudis de Doctorat, els seran d’aplicació les disposicions reguladores del doctorat i d’expedició del títol de Doctor per les quals hagueren iniciat aquests estudis, amb l’excepció del règim relatiu a elaboració, tribunal, defensa i avaluació de la tesi doctoral als quals s’aplicarà aquesta normativa.  
    
 Disposició transitòria segona. Accés al període d’investigació d’alumnes pertanyents a Programes Oficials de Postgrau regulats pel RD 56/2005, de 21 de gener  
 Tots els POP regulats pel RD 56/2005 es consideraran igualment Programes de Doctorat regulats pel RD 1393/2007 a l’efecte d’accés i admissió dels alumnes al període d’investigació.  
 Per a això, hi haurà prou que designen la denominació del “Programa de Doctorat” i el “títol oficial de Màster” la possessió del qual acreditaria l’accés al “Programa de Doctorat”.  
    
    
 Disposició transitòria tercera. Procediment d’aplicació transitòria de l’art. 20 d’aquesta normativa  
    
 D’acord amb el que disposava la disposició transitòria primera de l’anterior Normativa de títols oficials de Màster i Doctorat de la UA “...durant un període de tres anys des de l’entrada en vigor d’aquesta normativa, els funcionaris doctors podran acreditar la seua activitat investigadora per mitjà d’alguna agència d’avaluació de la qualitat a decisió de la Comissió d’Estudis de Postgrau”, disposició que afecta tots els supòsits d’aplicació de l’art. 20 d’aquesta normativa.  
 Davant la impossibilitat d’aplicar aquest procediment d’acreditació per causes alienes a la Universitat d’Alacant, la Comissió d’Estudis de Postgrau va acordar, en la reunió de 24 de juliol de 2008, la creació de la Subcomissió d’Acreditació de la Universitat d’Alacant, amb la composició i el funcionament detallats en aquest acord, la funció de la qual és acreditar, amb el mateix termini de transitorietat referit anteriorment, les propostes que s’hi presenten per a la direcció o la composició de tribunals de Tesi Doctoral.  
    
 Disposició transitòria quarta. Verificació dels màsters ja autoritzats i implantats d’acord amb el Reial Decret 56/2005, de 21 d’octubre  
    
 La resolució de 16 de juliol de 2008 de la Direcció General d’Universitats, sobre diversos aspectes relatius als ensenyaments de màster i doctorat en la nova ordenació universitària, estableix una via procedimental extraordinària dirigida a la verificació dels màsters oficials ja autoritzats per a la seua implantació d’acord amb les disposicions contingudes en el RD 56/2005, de 21 de gener, sempre que aquests hagueren obtingut prèviament un informe favorable de l’ANECA o de l’òrgan d’avaluació competent de la corresponent Comunitat Autònoma.  
 A aquest efecte, la Direcció General d’Universitats acordarà amb el Consell d’Universitats i l’ANECA un procediment abreujat dirigit a l’obtenció de la verificació en un termini de temps que faça possible la continuació d’aquesta oferta per part de les universitats en el curs 2009-2010.  
 En conseqüència d’això, els màsters oficials implantats en la Universitat d’Alacant que hagueren obtingut un informe favorable de la Comissió Valenciana d’Acreditació i Avaluació de la Qualitat (CVAAQ) podran sotmetre’s a l’acreditació a què es fa referència en l’article 24.2 del RD 1393/2007, de 29 d’octubre, en un termini de tres anys en lloc dels sis previstos per l’esmentat article 24, prèvia adaptació a aquesta normativa ratificada mitjançant l’informe favorable de la Comissió d’Estudis de Postgrau i del Consell de Govern.   
    
 Disposició transitòria cinquena. Reconeixement de formació prèvia originat en les llicenciatures, les diplomatures, les enginyeries i les arquitectures  
    
 Amb la finalitat de possibilitar l’harmonització del sistema educatiu actual i els màsters universitaris, podran sol·licitar reconeixement de formació prèvia els alumnes que es troben en les condicions següents:  
 a. Haver cursat determinats estudis de 2n cicle, en un màster universitari, que s’hagen inclòs en el pla d’estudis d’aquests com a blocs de matèries o cursos d’anivellació -cursos que asseguren a l’alumnat un nivell homogeni per al seguiment del màster-, dels quals se li considera exempt. L’estudiant haurà de sol·licitar el reconeixement del nombre total de crèdits d’aquests blocs o cursos d’anivellació. Aquests crèdits no comptaran, en cap cas, ni a l’efecte dels 60 crèdits mínims que han de cursar-se per a obtenir el títol de màster, regulat en l’art.15.2, ni del mínim de 60 crèdits necessaris per a accedir al doctorat, regulat en l’art.19.2 del RD 1393/2007, atès que són crèdits que han computat en la titulació prèvia al màster.  
    
 Disposició addicional. Denominació de treball o projecte fi de màster  
 1. La denominació de treball o projecte fi de màster s’aplicarà a tots els màsters oficials implantats actualment en la Universitat d’Alacant.  
    
 Disposició derogatòria  
 Queda derogada la normativa per als títols oficials de màster i doctorat de la Universitat d’Alacant, aprovada per Consell de Govern amb data 20 de juliol de 2007 (BOUA 24 de juliol de 2007), i també qualsevol altra norma que contradiga el que estableix aquesta normativa.  
    
 Disposició final primera. Habilitació legal  
    
 Aquesta norma es dicta a l’empara de les facultats que atribueix al Consell de Govern l’article 116.1 de l’Estatut de la Universitat d’Alacant, tenint en compte la disposició addicional vuitena, paràgraf segon, de la LO 4/2007, de 12 d’abril, de modificació de la LO 6/2001, de 21 de desembre, d’Universitats.  
    
 Disposició final segona. Entrada en vigor  
    
 Aquesta normativa entrarà en vigor després de la seua publicació en el Butlletí Oficial de la Universitat d’Alacant, prèvia aprovació pel Consell de Govern.





[Carretera Sant Vicent del Raspeig s/n  
03396 Sant Vicent del Raspeig - Alacant  
 Tel. 95 602 5645 - Fax 68 256 2334](https://www.google.es/maps/@87.160374,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12284&trk=tyah&trkInfo=tarId%0A0343121637722%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)